b'\n_START_ARTICLE_\nMaria Malibran\n_START_SECTION_\nBiografia\n_START_PARAGRAPH_\nFilla de Manuel Garc\xc3\xada, c\xc3\xa8lebre tenor de l\'\xc3\xa8poca, i de la soprano Joaquina Briones, va n\xc3\xa9ixer a Par\xc3\xads perqu\xc3\xa8 en aquell moment el seu pare estava actuant all\xc3\xa0. Mar\xc3\xada Garc\xc3\xada Malibr\xc3\xa1n, "La Malibr\xc3\xa1n", era germana de Pauline Garcia-Viardot i de Manuel Patricio Rodr\xc3\xadguez Sitches, i cosina de la tamb\xc3\xa9 cantant i compositora Antonia Sitcher de Mendi. El seu pare li impos\xc3\xa0 un ensenyament sever\xc3\xadssim, tant pel seu ritme com per la seva exig\xc3\xa8ncia, i la project\xc3\xa0 cap a l\'escena des de l\'edat de sis anys. _NEWLINE_Va debutar als setze anys amb El barber de Sevilla. L\'any seg\xc3\xbcent va iniciar una gira per Am\xc3\xa8rica. Mar\xc3\xada Garc\xc3\xada es va casar amb un franc\xc3\xa8s anomenat Eug\xc3\xa8ne Malibran. El 1827 Hector Berlioz elogiava les seves composicions, que Malibran va publicar l\'any seg\xc3\xbcent per recollir diners per als orfes d\'una escola de Par\xc3\xads. M\xc3\xa9s tard, va anul\xc2\xb7lar el casament per contraure matrimoni amb Charles-Auguste de B\xc3\xa9riot, amb qui va tenir un fill el 1833, Charles-Wilfrid de B\xc3\xa9riot, que esdevingu\xc3\xa9 pianista. _NEWLINE_La seva veu la propuls\xc3\xa0 de dret fins al cim de la celebritat. Va actuar en tots els teatres d\'Europa. Tenia com a partenaire preferit en les seves actuacions el tenor angl\xc3\xa8s John Templeton. El seu estil li proporcion\xc3\xa0 s\xc3\xb2lids adversaris, per\xc3\xb2 tamb\xc3\xa9 el suport de Liszt i de Chopin._NEWLINE_Embarassada de pocs mesos, sofr\xc3\xad una caiguda d\'un cavall durant l\'estiu de 1836, tot i que intent\xc3\xa0 encara de complir amb el seu p\xc3\xbablic sobre l\'escena, el setembre mor\xc3\xad enmig d\'un recital a Manchester, com a conseq\xc3\xbc\xc3\xa8ncia d\'aquell accident. Va ser enterrada al cementiri de Laeken de Brussel\xc2\xb7les.\n_START_SECTION_\nEstil vocal\n_START_PARAGRAPH_\nLa veu de Malibran podia anar de mezzosoprano a soprano. Amb una tessitura excepcionalment extensa, es prestava a un virtuosisme molt en voga a la seva \xc3\xa8poca. _NEWLINE_Per la seva sensibilitat encarn\xc3\xa0 perfectament la jove escola rom\xc3\xa0ntica amb un repertori que compr\xc3\xa8n Rossini i Beethoven, per\xc3\xb2 tamb\xc3\xa9 Bellini i Donizetti, i fins i tot Mozart.'